Presidenti Obama nënshkruan ligjin për shpëtimin e qindra mijëra vendeve pune
Dhoma e Përfaqësuesve e Kongresit amerikan u mblodh në një sesion emergjent për të miratuar paketën prej 26 miliard dollarësh
Pas një dite debati partiak, projekligji u miratua me 247 vota pro dhe 161 kundër.Orë para votimit dhe nën shoqërinë e dy mësuesve që mund të humbasin punën, presidenti Barak Obama bëri thirrje për miratimin e ligjit, duke thënë se legjislacioni të cilin ai tashmë e ka nënshkruar në ligj, do të shpëtojë vendet kritike të punës për punonjësit e sektorit publik, mësuesit, policët, zjarrëfikësit, infermieret dhe të tjetë gjatë vitit që vjen. Ai u tha gazetarëve në Shtëpinë e Bardhë se shkollimi dhe siguria e komuniteteve nuk duhet të jenë një çështje politike. Legjislacioni ofron 10 miliard dollarë për shtetet për shpëtuar vendet e punës për 160 mijë mësues. Po ashtu cakton 16 miliard dollarë për të mbuluar shpenzimet mjekësore për të varfërit. Shtetet do të kenë para për të mbajtur në punë rreth 150 mijë policë dhe punonjës të tjerë të sektorit publik. Demokratët thonë se shpenzimet për këtë masë mbulohen terësisht duke mbyllur klauzolat e taksave që ikurajojnë kompanitë që të çojnë vendet e punës jashtë Amerikës. Po ashtu një burim tjetër është edhe reduktimi i përfitimeve sociale për familjet me të ardhura të pakta. Udhëheqësi i shumicës në Dhomën e Përfaqësuesve, demokrati Steny Hoyer thotë se legjislacioni është investim në vend që nuk shton defiçitin në buxhetin federal. Por republikanët e opozitës thonë se legjislacioni u shërben intereave të sindikatave të mësuesve dhe nuk trajton problemet në sistemin arsimor, dënon kompanitë duke shtuar taksat dhe përbën ndihmë financiare për shtetet. Udhëheqësi i pakicës republikane në Dhomën e Përfaqësuesve, John Boehner, thotë se legjislacioni në fjalë është ndër politikat më të papërgjegjshme që ai ka parë. Ai thotë se populli amerikan kërkon përgjegjësi të vërtetë fiskale në Uashington dhe se qeveria federale nuk mund të përballojë stimuj të kotë shpenzimesh apo të përkujdeset për interesa të veçanta. Kryetarja e Dhomës së Përfaqësuesve Nancy Pelosi u kërkoi anëtarëve që të ktheheshin në Uashington nga pushimet verore pasi Senati miratoi legjislacionin për punën javën e kaluar. Po ashtu të martën, Dhoma e Përfaqësuesve miratoi një legjislacion për sigurinë e kufinjëve prej 600 milion dollarësh për shtimin e sigurisë dhe vëzhgimit në kufirin mes Amerikës dhe Meksikës. Senati, i cili miratoi një masë të ngjashme javën e kaluar, do ta marrë për shqyrtim masën kur të fillojë punën muajin që vjen.